b"\n_START_ARTICLE_\nHarry Potter ja salaisuuksien kammio (elokuva)\n_START_SECTION_\nJuoni\n_START_PARAGRAPH_\nVernon-sed\xc3\xa4n (Richard Griffiths) pomoa vierailulle odottavat Dursleyt karkottavat Harryn (Daniel Radcliffe) huoneeseensa. Harry l\xc3\xb6yt\xc3\xa4\xc3\xa4 huoneestaan kotitonttu Dobbyn (\xc3\xa4\xc3\xa4nen\xc3\xa4 Toby Jones), joka varoittaa Harrya palaamasta takaisin Tylypahkaan. Kun Harry kielt\xc3\xa4ytyy, Dobby pilaa Vernonin sopimustapaamisen ja lavastaa tekoon Harryn. Vernon lukitsee Harryn huoneeseensa est\xc3\xa4\xc3\xa4kseen t\xc3\xa4t\xc3\xa4 palaamasta Tylypahkaan. Ron (Rupert Grint), Fred (James Phelps) ja George (Oliver Phelps) Weasley saapuvat lent\xc3\xa4v\xc3\xa4ll\xc3\xa4 autollaan pelastamaan Harryn ja viev\xc3\xa4t h\xc3\xa4net kotiinsa Kotikoloon. Harry tapaa Ronin pikkusiskon, Ginnyn (Bonnie Wright), joka on aloittamassa ensimm\xc3\xa4ist\xc3\xa4 vuottaan Tylypahkassa ja ihastunut Harryyn. Harry tapaa my\xc3\xb6s Ronin is\xc3\xa4n, Arthur Weasleyn (Mark Williams). Rouva Weasleyn, (Julie Walters)joka on Ronin \xc3\xa4iti, Harry oli jo tavannut edellisen\xc3\xa4 vuonna. Harry ja Weasleyt menev\xc3\xa4t Hormipulverin avulla Viistokujalle. Ostoksilla Harry tapaa Gilderoy Lockhartin (Kenneth Branagh), joka on kuuluisa velho ja kirjailija. Harry tapaa my\xc3\xb6hemmin my\xc3\xb6s Draco Malfoyn (Tom Felton) ja h\xc3\xa4nen is\xc3\xa4ns\xc3\xa4 Luciuksen (Jason Isaacs), joka ylist\xc3\xa4\xc3\xa4 Voldemortia ja pilkkaa Harrya, Hermionea (Emma Watson) ja Weasleyita._NEWLINE_King's Crossin rautatieasemalla muut Weasleyt p\xc3\xa4\xc3\xa4sev\xc3\xa4t ongelmitta laiturille 9\xc2\xbe, mutta Harry ja Ron saavat huomata, ett\xc3\xa4 taikapuomi on sulkeutunut. Sen seurauksena he my\xc3\xb6h\xc3\xa4styv\xc3\xa4t Tylypahkan pikajunasta. Harry ja Ron p\xc3\xa4\xc3\xa4sev\xc3\xa4t Tylypahkaan lent\xc3\xa4v\xc3\xa4ll\xc3\xa4 autolla, mutta laskeutuvat vahingossa koulun T\xc3\xa4llipajun p\xc3\xa4\xc3\xa4lle. Ronin taikasauva katkeaa, ja auto alkaa k\xc3\xa4ytt\xc3\xa4yty\xc3\xa4 ep\xc3\xa4vakaasti heitt\xc3\xa4en pojat ulos ja ajaen itsekseen Kiellettyyn mets\xc3\xa4\xc3\xa4n. Kun Harry ja Ron menev\xc3\xa4t sis\xc3\xa4lle Tylypahkaan, Kalkaros (Alan Rickman) huomaa heid\xc3\xa4t. Kalkaros s\xc3\xa4ttii heit\xc3\xa4 siit\xc3\xa4, ett\xc3\xa4 he ajoivat Tylypahkaan lent\xc3\xa4v\xc3\xa4ll\xc3\xa4 autolla, ja miltei erottaa heid\xc3\xa4t. Professori McGarmiwa (Maggie Smith) ja professori Dumbledore (Richard Harris) saapuvat paikalle, ja McGarmiwa kertoo pojille, ett\xc3\xa4 he saavat j\xc3\xa4lki-istuntoa._NEWLINE_Hiukan lukukauden alkamisen j\xc3\xa4lkeen Harry alkaa kuulla pahaenteisi\xc3\xa4 \xc3\xa4\xc3\xa4ni\xc3\xa4. Harry, Ron ja Hermione l\xc3\xb6yt\xc3\xa4v\xc3\xa4t verell\xc3\xa4 sein\xc3\xa4\xc3\xa4n kirjoitetun viestin: \xe2\x80\x9dSalaisuuksien kammio on avattu. Varokaa, perillisen viholliset.\xe2\x80\x9d Samalla he huomaavat, ett\xc3\xa4 talonmies Argus Voron (David Bradley) kissa on kangistettu. Legendan mukaan vain Luihuisen perillinen voi avata Salaisuuksien kammion, jonka sanotaan olevan ainoastaan perillist\xc3\xa4 tottelevan otuksen koti. Harry ep\xc3\xa4ilee perillisen olevan Malfoy. Kolmikko keitt\xc3\xa4\xc3\xa4 moniliemijuoman naamioituakseen Malfoyn yst\xc3\xa4viksi, Crabbeksi ja Goyleksi (Jamie Waylett ja Joshua Herdman). He saavat selville, ettei Malfoy ole perillinen._NEWLINE_Pimeyden voimilta suojautumisen opettajaksi palkattu Gilderoy Lockhart j\xc3\xa4rjest\xc3\xa4\xc3\xa4 kaksintaistelukerhon. Kerhon tapaamisessa Draco loihtii k\xc3\xa4\xc3\xa4rmeen, ja Harry huomaa pystyv\xc3\xa4ns\xc3\xa4 puhumaan sille. Hermione selitt\xc3\xa4\xc3\xa4, ett\xc3\xa4 Harry on k\xc3\xa4rmessuu, aivan kuten Luihuinenkin oli. Sen seurauksena koko koulu luulee, ett\xc3\xa4 Harry on Luihuisen perillinen._NEWLINE_Harry l\xc3\xb6yt\xc3\xa4\xc3\xa4 vessasta tyhj\xc3\xa4n kirjan, joka kuului aikanaan jollekulle Tom Lomen Valedro-nimiselle henkil\xc3\xb6lle. Kirjan kautta Harry n\xc3\xa4kee Tomin oppilasvuosina 50 vuotta sitten tapahtuneita asioita. Tomin muistojen mukaan Hagrid (Robbie Coltrane) on Salaisuuden kammion avannut Luihuisen perillinen._NEWLINE_Kouluvuoden aikana Colin Creevey (Hugh Mitchell), Justin Finch-Fletchey (Edward Randell), Hermione ja jopa Rohkelikkojen kummitus sir Nicholas (John Cleese) l\xc3\xb6ydet\xc3\xa4\xc3\xa4n kangistettuina. My\xc3\xb6s Tomin p\xc3\xa4iv\xc3\xa4kirja katoaa. Harry ja Ron p\xc3\xa4\xc3\xa4tt\xc3\xa4v\xc3\xa4t menn\xc3\xa4 tapaamaan Hagridia, mutta ennen kuin he ehtiv\xc3\xa4t puhua h\xc3\xa4nelle, taikaministeri Cornelius Toffee (Robert Hardy) ja Lucius Malfoy saapuvat paikalle. Ronin ja Harryn ollessa piilossa Toffee ja Malfoy selitt\xc3\xa4v\xc3\xa4t, ett\xc3\xa4 he erottavat Dumbledoren v\xc3\xa4liaikaisesti rehtorin virasta ja pid\xc3\xa4tt\xc3\xa4v\xc3\xa4t Hagridin ep\xc3\xa4iltyn\xc3\xa4 kammion avaamisesta. Ennen kuin Hagrid vied\xc3\xa4\xc3\xa4n pois, h\xc3\xa4n k\xc3\xa4skee Ronia ja Harrya seuraamaan h\xc3\xa4m\xc3\xa4h\xc3\xa4kkej\xc3\xa4 Kiellettyyn mets\xc3\xa4\xc3\xa4n saadakseen selville totuuden. Ron ja Harry tekev\xc3\xa4t ty\xc3\xb6t\xc3\xa4 k\xc3\xa4sketty\xc3\xa4 ja tapaavat H\xc3\xa4m\xc3\xa4k\xc3\xa4kin (\xc3\xa4\xc3\xa4nen\xc3\xa4 Julian Glover), j\xc3\xa4ttim\xc3\xa4isen h\xc3\xa4m\xc3\xa4h\xc3\xa4kin, jonka luullaan tappaneen er\xc3\xa4\xc3\xa4n oppilaan 50 vuotta sitten. H\xc3\xa4m\xc3\xa4k\xc3\xa4k paljastaa, ettei h\xc3\xa4n ole oppilaan tappanut hirvi\xc3\xb6 ja ett\xc3\xa4 Hagrid on syyt\xc3\xb6n. H\xc3\xa4m\xc3\xa4k\xc3\xa4kin pojat ja tytt\xc3\xa4ret hy\xc3\xb6kk\xc3\xa4\xc3\xa4v\xc3\xa4t Harryn ja Ronin kimppuun, mutta Weasleyiden lent\xc3\xa4v\xc3\xa4 auto pelastaa heid\xc3\xa4t._NEWLINE_Harry ja Ron saavat selville Hermionen k\xc3\xa4dess\xc3\xa4 olevasta paperilapusta, ett\xc3\xa4 kammion hirvi\xc3\xb6 on basiliski, ja kuulevat sattumalta opettajien kertovan toisilleen, ett\xc3\xa4 Ginny on viety kammioon. Lockhart l\xc3\xa4hetet\xc3\xa4\xc3\xa4n kammioon pelastamaan Ginny, mutta h\xc3\xa4n yritt\xc3\xa4\xc3\xa4 paeta, kunnes Harry ja Ron nappaavat h\xc3\xa4net. Paljastuu, ett\xc3\xa4 Lockhart on valehdellut menneisyydest\xc3\xa4\xc3\xa4n: h\xc3\xa4n on k\xc3\xa4ytt\xc3\xa4nyt muistiloitsuja noitiin ja velhoihin vied\xc3\xa4kseen kunnian heid\xc3\xa4n urot\xc3\xb6ist\xc3\xa4\xc3\xa4n. Kolmikko l\xc3\xb6yt\xc3\xa4\xc3\xa4 kammion sis\xc3\xa4\xc3\xa4nk\xc3\xa4ynnin Murjottavan Myrtin (Shirley Henderson) vessasta ja menee sis\xc3\xa4\xc3\xa4n. Sielt\xc3\xa4 he l\xc3\xb6yt\xc3\xa4v\xc3\xa4t j\xc3\xa4ttim\xc3\xa4isen k\xc3\xa4\xc3\xa4rmeennahan. Lockhart yritt\xc3\xa4\xc3\xa4 pys\xc3\xa4ytt\xc3\xa4\xc3\xa4 Harryn ja Ronin k\xc3\xa4ytt\xc3\xa4m\xc3\xa4ll\xc3\xa4 muistiloitsua, mutta koska h\xc3\xa4n k\xc3\xa4ytt\xc3\xa4\xc3\xa4 Ronin rikkoutunutta taikasauvaa, loitsu kimpoaa takaisin. Lockhart menett\xc3\xa4\xc3\xa4 muistinsa, ja osa luolasta suortuu, mink\xc3\xa4 seurauksena Harry joutuu eroon muista. Harry l\xc3\xb6yt\xc3\xa4\xc3\xa4 Ginnyn, mink\xc3\xa4 j\xc3\xa4lkeen Tom Valedro (Christian Coulson) ilmestyy ja selitt\xc3\xa4\xc3\xa4 olevansa p\xc3\xa4iv\xc3\xa4kirjassa s\xc3\xa4ilynyt muisto. Tom kertoo Harrylle ottavansa haltuunsa Ginnyn sielun saadakseen voimansa takaisin. Harry saa selville, ett\xc3\xa4 Tom on Luihuisen perillinen ja teini-ik\xc3\xa4inen lordi Voldemort. Valedro l\xc3\xa4hett\xc3\xa4\xc3\xa4 basiliskin tappamaan Harryn, mutta Dumbledoren feeniks nimelt\xc3\xa4 Fawkes hy\xc3\xb6kk\xc3\xa4\xc3\xa4 basiliskin silmien kimppuun. Fawkes antaa Harrylle lajitteluhatun, josta ilmestyy Godric Rohkelikon miekka. Harry iskee basiliskia kitalakeen ja tappaa sen samalla, kun k\xc3\xa4\xc3\xa4rmeen myrkkyhammas l\xc3\xa4vist\xc3\xa4\xc3\xa4 Harryn k\xc3\xa4sivarren._NEWLINE_Harry tuhoaa Tom Valedron muiston iskem\xc3\xa4ll\xc3\xa4 p\xc3\xa4iv\xc3\xa4kirjaa myrkkyhampaalla. Ginny palaa tajuihinsa ja l\xc3\xb6yt\xc3\xa4\xc3\xa4 kuolevan Harryn, mutta Fawkes parantaa Harryn haavan kyynelill\xc3\xa4\xc3\xa4n. Dumbledore palaa kouluun, ja Hagrid vapautetaan Azkabanista. Dumbledore rauhoittelee Harrya, joka ei usko olevansa tarpeeksi arvokas Rohkelikon tupaan, huomauttamalla, ett\xc3\xa4 vain aito rohkelikko olisi voinut vet\xc3\xa4\xc3\xa4 esiin Godricin miekan. Saatuaan selville, ett\xc3\xa4 Dobby palvelee Malfoyn perhett\xc3\xa4, Harry huiputtaa Luciuksen vapauttamaan Dobbyn palveluksestaan. Kaikki kangistuneet palautuvat entiselleen. Elokuvan lopussa koko Tylypahka juhlii Hagridin vapautumista ja upeaa sek\xc3\xa4 j\xc3\xa4nnitt\xc3\xa4v\xc3\xa4\xc3\xa4 kouluvuotta._NEWLINE_Jotkut ovat saattaneet huomata, ett\xc3\xa4 kirjalla ja elokuvalla on yhteys puoliveriseen prinssiin. Siin\xc3\xa4 on monia samoja asioita jotka mainitaan ensimm\xc3\xa4ist\xc3\xa4 kertaa salaisuuksien kammiossa. Esimerkiksi Dobby rikkoi h\xc3\xa4ivytyskaapin, jonka Draco Malfoy korjasi, ja jota my\xc3\xb6hemmin k\xc3\xa4ytettiin kuolonsy\xc3\xb6jien tuomiseen Tylypahkaan. My\xc3\xb6s Valedron p\xc3\xa4iv\xc3\xa4kirja tuhottiin aikaisemmin, ja my\xc3\xb6hemmin sen kerrottiin olevan hirnyrkki.\n_START_SECTION_\nTausta\n_START_PARAGRAPH_\nHarry Potter ja salaisuuksien kammio on toinen elokuva kahdeksanosaisessa Harry Potter -elokuvasarjassa. Kaikki elokuvat perustuvat J. K. Rowlingin luomaan Harry Potter -kirjasarjaan. Ensimm\xc3\xa4inen elokuva, Viisasten kivi, valmistui vuonna 2001 ja elokuvasarjan suosion my\xc3\xb6t\xc3\xa4 osien teko on jatkunut aina vuoteen 2011, jolloin Harry Potter ja kuoleman varjelukset, osa 2 sai ensi-iltansa. Muita sarjaan kuuluvia ovat elokuvat Azkabanin vanki (2004), Liekehtiv\xc3\xa4 pikari (2005), Feeniksin kilta (2007) ja Puoliverinen prinssi (2009).  _NEWLINE_My\xc3\xb6s kirjasarja on saanut maailmanlaajuisen suosion: Sarjan ensimm\xc3\xa4ist\xc3\xa4, toista ja kolmatta osaa oli vuoteen 2005 menness\xc3\xa4 myyty 27,6 miljoonaa kappaletta. Rowling olikin ensimm\xc3\xa4inen romaanikirjailija, jolla oli New York Timesin bestsellerlistalla nelj\xc3\xa4n eniten myydyn joukossa kolme teosta 16 viikkoa. Nelj\xc3\xa4nnest\xc3\xa4 ja viidennest\xc3\xa4 kirjasta oli molemmista otettu siihen menness\xc3\xa4 suurimmat kirjojen ensipainokset: Liekehtiv\xc3\xa4st\xc3\xa4 pikarista 4,8 miljoonaa (3,8 miljoonaa USAan, loput Britanniaan) ja Feeniksin killasta 8,5 miljoonaa kappaletta. Esimerkiksi Liekehtiv\xc3\xa4n pikarin painosm\xc3\xa4\xc3\xa4r\xc3\xa4 oli 40 kertaa enemm\xc3\xa4n kuin mit\xc3\xa4 bestseller-listoilla yleens\xc3\xa4 olevista otetaan ja sit\xc3\xa4 oltiin varattu etuk\xc3\xa4teen 5,3 miljoonaa kappaletta. Se olikin sitten my\xc3\xb6s nopeimmin myyty kirja: pari p\xc3\xa4iv\xc3\xa4\xc3\xa4 ilmestymisens\xc3\xa4 j\xc3\xa4lkeen 3,8 miljoonan kappaleen painoksesta oli myyty kolme miljoonaa kappaletta.\n_START_SECTION_\nVastaanotto\n_START_PARAGRAPH_\nSalaisuuksien kammio tuotti ensimm\xc3\xa4isen\xc3\xa4 viikonloppunaan pelk\xc3\xa4st\xc3\xa4\xc3\xa4n Yhdysvaltain elokuvateattereissa 88,4 miljoonaa dollaria. Maailmanlaajuisesti elokuva tuotti lopulta huikeat 879 miljoonaa dollaria.\n_START_SECTION_\nPalkinnot\n_START_PARAGRAPH_\nElokuva on saanut yhteens\xc3\xa4 9 palkintoa ja 27 ehdokkuutta."